EleZimbabwe Liyakhokhela Kudubo Lokuganyulwa Kwezihlahla Mahlayana
Lokhu kuphume lapho eleZimbabwe linanza ilnga lokukhuthaz ukulondolozwa kwemvelo emhlabeni jikelele ele World Environment Day.
HARARE — EleZimbabwe linanza usuku oluqakathekisa ukulondolozwa kwemvelo olwe World Environment Day, uhulumende eveza ukuba lokhe lukhula udubo lotshabalala kwamagusu elizweni njalo lingelinye lamazwe elilenani eliphezulu lokuganyulwa kwezihlahla mahlayana esigabeni sangezansi kweAfrica. Umphathintambo wezemvelo, unkosikazi Oppah Muchinguri Kashiri, uveze lokhu mkhosini wokunanza lolusuku, phansi kwendikimba eqakathekisa izihlahla ethi “Go Wild For Life Biodiversity”. Unkosikazi Muchinguri, uthi loludubo soluqheliswa layikuthi ezinye indawo ebezingamahlathi, seziguqulwa ukwenziwa amasimu, ngoba inani labantu liqhubeka liqansa. Umqondisi wohlangothi lokulondolozwa kwemvelo, umnumzana Irvin Kunene, uthi kuqakathekile ukukhumbuzana ngokulondoloza imvelo. Ethi uKunene, okunye osekwengezelela ukutshabalala kwamahlathi, yikuqansa kwenani labalima igwayi abalitshisa besebenzisa izihlahla. Ekhuthaza abalimi ukuba lezivande zokuhlanyela izihlahla, zokusebenzisa ukutshisa igwayi abalilimayo. Uhulumende uthi kumqoka ukuba asebenzelane lozulu ukuqhuba inhlelo ezehlukeneyo, zemfundiso phezu kokuqakatheka kokulondoloza imvelo. UMnumzana Ezra Never Bonde, wakoBulawayo, ngomunye wabaphatheke kunhlelo zemfundiso engummeli wezokulondolozwa lokuhlanyelwa kwezihlahla elizweni. Uhulumende ukhuthaza uzulu ukuhlanyela izihlahla, ikakhulu ezezithelo, okuzophathisa ukuvuselelwa kwamahlathi asetshabalele, kwangezelela udubo lokuguquka komkhathi. Abalima igwayi bona bakhuthazwa ukuzihlanyelela izihlahla kumbe ukusebenzisa ezinye indlela zokuliwomisa ezifana lemitshina esebenzisa amandla avela ebulongweni loba awelanga lezinye nje indlela ezingadingi ukuganyulwa kwezihlahla mahlayana.